8 Joale Jehova a re ho Joshua: “U se ke ua tšoha kapa ua haroha letsoalo.+ Nka batho bohle ba ntoa ’me u tlohe, u nyolohele Ai. Bona, ke nehelane ka morena oa Ai le batho ba hae le motse oa hae le naha ea hae letsohong la hao.+ 2 U etse ho Ai le ho morena oa eona feela joalokaha u ile ua etsa ho Jeriko le ho morena oa eona.+ Le mpe le itlatlapele thepa ea eona e hapuoeng le liphoofolo tsa eona tse ruuoang.+ Lallang motse ka morao.”+ 3 Tumellanong le hoo Joshua le batho bohle ba ntoa+ ba ema ho nyolohela Ai, eaba Joshua o khetha banna ba likete tse mashome a mararo, ba matla ba sebete,+ ’me o ba romela bosiu. 4 A ba laela, a re: “Bonang, le lalla+ motse ho elella ka morao ho motse. Le se ke la ea hōle haholo le motse, ’me kaofela ha lōna le lule le itokisitse. 5 Ha e le ’na hammoho le batho bohle, re tla atamela motseng. Haeba ba ka tsoa ho tla re khahlanyetsa feela joaloka pele,+ joale re tla baleha ka pel’a bona. 6 Ba tla re sala morao ho fihlela re ba huletse hōle le motse, etsoe ba tla re, ‘Ba baleha ka pel’a rōna feela joaloka pele.’+ ’Me re tla baleha ka pel’a bona. 7 Joale lōna—le tla ema moo le laletseng teng, ’me le tla hapa motse; ka sebele Jehova Molimo oa lōna o tla nehelana ka oona matsohong a lōna.+ 8 Etlare hang ha le hapile motse, le lokela ho chesa motse.+ Le lokela ho etsa ho ea ka lentsoe la Jehova. Bonang, ke le laetse.”+ 9 Ka mor’a moo Joshua a ba romela eaba ba ea sebakeng sa ho lalla ’me ba lula pakeng tsa Bethele le Ai ho ea ka bophirimela ho Ai, ha Joshua a ntse a lutse har’a batho bosiung boo. 10 Joale Joshua a tsoha hoseng haholo+ ’me a hlahloba sechaba eaba oa nyoloha, eena le banna ba baholo ba Iseraele, ka pel’a sechaba ho ea Ai. 11 Batho bohle ba ntoa+ ba neng ba e-na le eena ba nyoloha, e le hore ba ka atamela ’me ba fihle ka pel’a motse, eaba ba hloma liahelo ho ea ka leboea ho Ai, phula e le pakeng tsa bona le Ai. 12 Khabareng a nka banna ba ka bang likete tse hlano ’me a ba beha hore ba lalle+ pakeng tsa Bethele+ le Ai, ho ea ka bophirimela ho motse. 13 Kahoo sechaba sa beha lebotho le leholo le neng le le ho ea ka leboea ho motse+ le karolo e ka morao-rao ho lona e neng e le ho ea ka bophrimela ho motse,+ eaba Joshua o kena bohareng ba khohlo bosiung boo. 14 Eitse hang ha morena oa Ai a le bona, joale banna ba motse ba potlaka ’me ba tsoha hoseng eaba ba tsoa ho ea khahlanyetsa Baiseraele ntoeng, eena le batho bohle ba hae, ka nako e behiloeng, ka pel’a thota ea lehoatata. Ha e le eena, o ne a sa tsebe hore o lalletsoe ka morao ho motse.+ 15 Ha Joshua le Baiseraele bohle ba hlōloa ka pel’a bona,+ eaba ba baleha ka tsela ea lefeelleng.+ 16 Eaba batho bohle ba neng ba le motseng baa bitsoa hore ba ba lelekise, ’me ba qala ho lelekisa Joshua eaba ba huleloa hōle le motse.+ 17 Ho ne ho se motho ea setseng Ai le Bethele ea sa kang a tsoa ka mor’a Baiseraele, hoo ba ileng ba siea motse o bulehile haholo ’me ba qala ho lelekisa Baiseraele. 18 Joale Jehova a re ho Joshua: “Otlollela lerumo le betsoang le letsohong la hao nģ’a Ai,+ etsoe ke tla nehelana ka eona letsohong la hao.”+ Tumellanong le hoo Joshua a otlollela lerumo le betsoang le neng le le letsohong la hae nģ’a motseng. 19 Ba lalletseng ba ema kapele sebakeng sa bona, ’me ba qala ho matha nakong eo ka eona a otlollang letsoho, ba kena motseng ba o hapa.+ Joale ba potlaka ’me ba chesa motse.+ 20 Banna ba Ai ba qala ho reteleha le ho talima, ’me mosi oa motse o ne o nyolohela maholimong, hape ba ne ba se na matla a ho baleha ka tsela leha e le efe. Batho ba neng ba balehela lefeelleng ba retelehela ho ba ba lelekisang. 21 Joshua le Baiseraele bohle ba bona hore ba lalletseng+ ba ne ba hapile motse, le hore mosi oa motse o ne o nyoloha, kahoo ba reteleha ’me ba qala ho bolaea banna ba Ai. 22 Bana ba bang ba tsoa motseng ho tla ba khahlanyetsa, hoo ba ileng ba ba pakeng tsa Baiseraele, bana ba le ka lehlakoreng lena ’me bane ba le ka ho lane, eaba ba ba bolaea ho fihlela ho sa sala ho bona leha e le mophonyohi kapa ea balehang.+ 23 Morena+ oa Ai ba mo tšoara a ntse a phela eaba ba mo atametsa ho Joshua. 24 Eitse ha Baiseraele ba ntse ba qetela polao ea baahi bohle ba Ai naheng, lefeelleng leo ba neng ba ba lelekiselitse ho lona, ba ’na ba oa, kaofela ha bona, ka bohale ba sabole ho fihlela ba felile. Ka mor’a moo Baiseraele bohle ba khutlela Ai ’me ba e loantša ka bohale ba sabole. 25 Bohle ba ileng ba oa letsatsing leo, ho tloha ho monna ho ea ho mosali, ea e-ba likete tse leshome le metso e ’meli, batho bohle ba Ai. 26 Joshua ha aa ka a khutlisa letsoho la hae leo ka lona a ileng a otlolla lerumo le betsoang+ ho fihlela a nehetse baahi bohle ba Ai timetso.+ 27 Ke liphoofolo tse ruuoang le thepa e hapuoeng ea motse oo feela tseo Baiseraele ba ileng ba itlatlapela tsona, ho ea ka lentsoe la Jehova leo a neng a le laetse Joshua.+ 28 Joale Joshua a chesa Ai ’me a e etsa tutulu e hlolang ka nako e sa lekanyetsoang,+ e le lesupi ho fihlela letsatsing lena. 29 A fanyeha morena oa Ai+ thupeng ho fihlela mantsiboea;+ ha letsatsi le le haufi le ho likela Joshua a fana ka taelo, eaba joale ba theola setopo sa hae+ thupeng ’me ba se lahlela monyako oa heke ea motse le ho emisa qubu e khōlō ea majoe holim ’a hae, ho fihlela letsatsing lena. 30 Joale Joshua a hahela Jehova Molimo oa Iseraele aletare,+ Thabeng ea Ebale,+ 31 feela joalokaha Moshe mohlanka oa Jehova a ne a laetse bara ba Iseraele, joalokaha ho ngoliloe bukeng ea molao+ oa Moshe: “Aletare ea majoe a feletseng, eo holim ’a eona ho sa sebelisoang sesebelisoa sa tšepe”;+ ’me ba nyehela ho Jehova linyehelo tsa secheso holim ’a eona le ho etsa mahlabelo a kopanetsoeng.+ 32 Joale a ngola moo holim ’a majoe kopi+ ea molao oa Moshe oo a neng a o ngotse ka pel’a bara ba Iseraele.+ 33 Baiseraele bohle le banna ba bona ba baholo+ le balaoli le baahloli ba bona ba ne ba eme ka lehlakoreng lena le ka lehlakoreng lane la Areka ka pel’a baprista,+ Balevi, ba jereng areka ea selekane sa Jehova,+ mojaki hammoho le letsoalloa,+ halofo e ’ngoe ea bona e le ka pel’a Thaba ea Gerizime+ ’me halofo e ’ngoe ea bona e le ka pel’a Thaba ea Ebale,+ (feela joalokaha Moshe mohlanka oa Jehova a ne a laetse,)+ ho hlohonolofatsa+ sechaba sa Iseraele pele ho tsohle. 34 Ka mor’a mona a balla holimo mantsoe ’ohle a molao,+ tlhohonolofatso+ le bomalimabe,+ ho ea ka sohle se ngoliloeng bukeng ea molao. 35 Ha hoa ka ha e-ba le lentsoe leha le le leng ho sohle seo Moshe a neng a se laetse leo Joshua a sa kang a le balla holimo ka pel’a phutheho eohle ea Iseraele,+ hammoho le basali+ le bana ba banyenyane+ le bajaki+ ba neng ba tsamaea har’a bona.